**Písomná informácia pre používateľa**

**Pemetrexed Pharmevid 500 mg prášok na prípravu infúzneho koncentrátu**

pemetrexed (ako pemetrexed, disodná soľ)

**Pozorne si prečítajte celú písomnú informáciu predtým, ako začnete používať tento liek, pretože obsahuje pre vás dôležité informácie.**

* Túto písomnú informáciu si uschovajte. Možno bude potrebné, aby ste si ju znovu prečítali.
* Ak máte akékoľvek ďalšie otázky, obráťte sa na svojho lekára alebo lekárnika alebo zdravotnú sestru.
* Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika alebo zdravotnú sestru. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.

**V tejto písomnej informácii sa dozviete:**

1. Čo je Pemetrexed Pharmevid a na čo sa používa
2. Čo potrebujete vedieť predtým, ako použijete Pemetrexed Pharmevid
3. Ako používať Pemetrexed Pharmevid
4. Možné vedľajšie účinky
5. Ako uchovávať Pemetrexed Pharmevid
6. Obsah balenia a ďalšie informácie
7. **Čo je Pemetrexed Pharmevid a na čo sa používa**

Pemetrexed Pharmevid je liek určený na liečbu zhubných nádorov.

Pemetrexed Pharmevid sa podáva v kombinácii s cisplatinou, ďalším protirakovinovým liekom, na liečbu malígneho mezoteliómu pleury, typu rakoviny, ktorý postihuje výstelku pľúc, pacientom, ktorí predtým nedostávali chemoterapiu.

Pemetrexed Pharmevid sa tiež podáva v kombinácii s cisplatinou pacientom na počiatočnú liečbu pokročilého štádia rakoviny pľúc.

Pemetrexed Pharmevid vám môžu predpísať aj ak máte rakovinu pľúc v pokročilom štádiu a vaše ochorenie reagovalo na liečbu alebo zostalo po počiatočnej chemoterapii prevažne nezmenené.

Pemetrexed Pharmevid je tiež určený pacientom na liečbu pokročilého štádia rakoviny pľúc, u ktorých dôjde ku zhoršeniu ochorenia po tom, čo bola použitá iná úvodná chemoterapia.

**2.** **Čo potrebujete vedieť predtým, ako použijete Pemetrexed Pharmevid**

**Nepoužívajte Pemetrexed Pharmevid**

* ak ste alergický na pemetrexed alebo na ktorúkoľvek z ďalších zložiek tohto lieku (uvedených v časti 6).
* ak dojčíte, musíte počas liečby Pemetrexedom Pharmevid dojčenie ukončiť.
* ak ste nedávno dostali alebo v najbližšej dobe máte dostať vakcínu proti žltej zimnici.

**Upozornenia a opatrenia**

Predtým, ako začnete používať Pemetrexed Pharmevid, obráťte sa na svojho lekára alebo nemocničného lekárnika. Je dôležité informovať lekára ak:

* máte alebo ste mali problémy s obličkami. Nemusí byť vhodné, aby ste dostávali Pemetrexed Pharmevid.
* ste podstúpili alebo idete podstúpiť rádioterapiu. Môže sa u vás objaviť včasná alebo neskorá reakcia na ožarovanie pri Pemetrexede Pharmevid.
* ste boli v poslednej dobe očkovaný. Môže to pravdepodobne spôsobiť nepriaznivé účinky pri Pemetrexede Pharmevid.
* máte alebo ste mali choré srdce.
* u vás došlo k nahromadeniu tekutiny v okolí pľúc. Váš lekár sa môže rozhodnúť pred podaním Pemetrexedu Pharmevid túto tekutinu odstrániť.

Pred každou infúziou vám budú odobraté vzorky krvi na vyšetrenie, či máte v poriadku funkciu obličiek a pečene a na kontrolu, či máte dostatočný počet krviniek, aby ste mohli dostať Pemetrexed Pharmevid. Váš lekár sa môže rozhodnúť zmeniť dávku alebo oddialiť liečbu v závislosti na vašom celkovom zdravotnom stave a v prípade, že máte príliš nízky počet krviniek. Pokiaľ užívate aj cisplatinu, váš lekár sa má ubezpečiť, že ste dostatočne hydratovaný (dostávate dostatok tekutín) a pred liečbou cisplatinou a po nej dostanete vhodnú liečbu, ktorá zabráni vracaniu.

**Deti a dospievajúci**

Nie sú k dispozícii dostatočné údaje o použití Pemetrexedu Pharmevid v detskej populácii.

**Iné lieky a Pemetrexed Pharmevid**

Predovšetkým povedzte vášmu lekárovi, ak užívate nejaké **lieky proti bolesti alebo zápalu (opuchu)**, ako sú tzv. nesteroidové protizápalové lieky (NSAID), vrátane liekov, ktoré sú voľne predajné bez lekárskeho predpisu (ako napríklad ibuprofen). Existuje mnoho druhov NSAID s rôznou dobou účinnosti. Na základe plánovaného dátumu infúzie Pemetrexedu Pharmevid a/alebo stavu funkcie vašich obličiek vám lekár odporučí, ktoré lieky môžete používať a kedy ich môžete používať. Pokiaľ si nie ste istý, spýtajte sa vášho lekára alebo lekárnika, či niektorý z vašich liekov nie je NSAID.

Ak teraz užívate alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo nemocničnému lekárnikovi.

**Tehotenstvo,** **dojčenie** **a plodnosť**

*Tehotenstvo*

Ak ste tehotná, ak si myslíte, že ste tehotná alebo ak plánujete otehotnieť, **poraďte sa so svojím lekárom**. Je potrebné sa vyhnúť používaniu Pemetrexedu Pharmevid počas tehotenstva. Váš lekár s vami preberie možné riziká používania Pemetrexedu Pharmevid počas tehotenstva. V priebehu liečby Pemetrexedom Pharmevid musia ženy používať účinnú antikoncepciu.

*Dojčenie*

Ak dojčíte, poraďte sa so svojím lekárom. Počas liečby Pemetrexedom Pharmevid sa musí dojčenie ukončiť.

*Fertilita*

Muži nemajú splodiť dieťa počas liečby a až 6 mesiacov po liečbe Pemetrexedom Pharmevid, a preto majú počas tohto obdobia používať účinnú antikoncepciu. Ak v priebehu liečby alebo v priebehu 6 mesiacov po ukončení liečby chcete splodiť dieťa, poraďte sa so svojím lekárom alebo lekárnikom. Môžete vyhľadať konzultáciu ohľadom uchovania spermií pred začatím liečby.

**Vedenie vozidiel a obsluha strojov**

Pemetrexed Pharmevid môže vyvolať únavu. Pri vedení vozidiel a obsluhe strojov buďte opatrný.

**Pemetrexed Pharmevid obsahuje sodík**

Pemetrexed Pharmevid obsahuje približne 54 mg sodíka (hlavnej zložky kuchynskej soli) v každej injekčnej liekovke. To sa rovná 2,7 % odporúčaného maximálneho denného príjmu sodíka v potrave pre dospelých.

1. **Ako používať Pemetrexed Pharmevid**

**Aké množstvo Pemetrexedu Pharmevid sa má podávať**

Dávka Pemetrexedu Pharmevid je 500 miligramov na každý štvorcový meter vášho telesného povrchu. Vaša výška a hmotnosť sa merajú za účelom výpočtu vášho telesného povrchu. Váš lekár použije údaj o vašom telesnom povrchu na výpočet správnej dávky pre vás.

Táto dávka môže byť upravená, prípadne liečba môže byť oddialená v závislosti na počte vašich krviniek a vašom celkovom zdravotnom stave.

Nemocničný lekárnik, zdravotná sestra alebo lekár zmieša prášok Pemetrexedu Pharmevid s 9 mg/ml (0,9 %) injekčného roztoku chloridu sodného, predtým ako vám bude podaný.

**Ako sa Pemetrexed Pharmevid podáva**

Pemetrexed Pharmevid dostanete vždy vo forme infúzie do jednej z vašich žíl. Táto infúzia bude trvať približne 10 minút.

*Ak dostanete Pemetrexed Pharmevid v kombinácii s cisplatinou*

Lekár alebo nemocničný lekárnik vypočíta potrebnú dávku na základe vašej výšky a hmotnosti. Cisplatina sa taktiež podáva vo forme infúzie do žíl a približne 30 minút po ukončení infúzie Pemetrexedu Pharmevid. Infúzia cisplatiny bude trvať približne 2 hodiny.

**Ako často budete dostávať Pemetrexed Pharmevid**

Infúziu máte zvyčajne dostávať raz za 3 týždne.

**Ďalšie lieky**

*Kortikosteroidy:*

Váš lekár vám predpíše steroidné tablety (v dávke zodpovedajúcej 4 miligramom dexametazónu dvakrát denne), ktoré budete užívať v deň pred liečbou Pemetrexedom Pharmevid, v deň jeho podania a nasledujúci deň po jeho podaní. Tento liek budete dostávať na zníženie frekvencie a závažnosti kožných reakcií, ktoré sa môžu objaviť počas protinádorovej liečby.

*Doplňovanie vitamínov:*

Váš lekár vám predpíše užívať perorálne kyselinu listovú (vitamín) alebo multivitamín s obsahom kyseliny listovej (350 až 1 000 mikrogramov), ktoré budete musieť užívať raz denne počas liečby Pemetrexedom Pharmevid. Počas siedmich dní pred prvou dávkou Pemetrexedu Pharmevid si musíte vziať najmenej 5 dávok kyseliny listovej. Musíte pokračovať v užívaní kyseliny listovej ešte 21 dní po poslednej dávke Pemetrexedu Pharmevid. Dostanete taktiež injekciu s obsahom vitamínu B12 (1 000 mikrogramov) a to v týždni pred podaním Pemetrexedu Pharmevid a ďalej približne každých 9 týždňov (čo zodpovedá 3 cyklom liečby Pemetrexedom Pharmevid).

Vitamín B12 a kyselinu listovú dostanete na zníženie možných toxických účinkov protinádorovej liečby.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika alebo zdravotnej sestry.

1. **Možné vedľajšie účinky**

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

Okamžite povedzte svojmu lekárovi, ak spozorujete akýkoľvek z nasledovných príznakov:

* horúčka alebo infekcia (v danom poradí, často alebo veľmi často): ak máte teplotu 38 ºC alebo vyššiu, potenie alebo iné prejavy infekcie (pretože môžete mať menej bielych krviniek ako je normálne, čo je veľmi časté). Infekcia (sepsa) môže byť závažná a môže viesť až k smrti.
* ak začnete pociťovať bolesť na hrudníku (časté) alebo máte rýchlu srdcovú frekvenciu (menej časté)
* ak máte bolesti, začervenanie, opuch alebo afty v ústach (veľmi časté)
* alergická reakcia: ak sa vyvinie kožná vyrážka (veľmi časté),/pocit pálenia alebo svrbenia (časté) alebo horúčka (časté). Kožné reakcie môžu byť zriedkavo závažné a môžu viesť až k smrti. Obráťte sa na svojho lekára, ak sa u vás objavia rozsiahla vyrážka alebo svrbenie alebo pľuzgiere (Stevensov-Johnsonov syndróm alebo toxická epidermálna nekrolýza).
* ak pociťujete únavu, mdlobu, ľahko sa zadýchate alebo ste bledý (pretože môžete mať menej krvného farbiva hemoglobínu ako je normálne, čo je veľmi časté).
* ak sa vyskytne krvácanie z ďasien, nosa alebo úst, prípadne akékoľvek krvácanie, ktoré sa ťažko zastavuje, červenkastý alebo ružovkastý moč, náhlu tvorbu modrín (pretože môžete mať nižší počet krvných doštičiek ako je normálne, čo je časté).
* ak sa vyskytne náhla dýchavičnosť, intenzívna bolesť na hrudi alebo pri kašli vykašliavate krv (menej časté) (môže to svedčiť o prítomnosti krvnej zrazeniny v pľúcnych cievach)

Ďalšie vedľajšie účinky môžu zahŕňať:

*Veľmi časté (môžu postihovať viac ako 1 z 10 osôb)*

Infekcia

Faryngitída (bolesť hrdla)

Nízky počet neutrofilových granulocytov (druh bielych krviniek)

Nízky počet bielych krviniek

Nízka hladina hemoglobínu (anémia)

Bolesť, začervenanie, opuch alebo afty v ústach

Strata chuti do jedla

Vracanie

Hnačka

Nutkanie na vracanie/nevoľnosť

Kožná vyrážka

Odlupujúcu sa koža

Nálezy pri vyšetrení krvi mimo normu, poukazujúce na zníženú funkčnosť obličiek

Únava (vyčerpanosť)

*Časté (môžu postihovať menej ako 1 z 10 osôb)*

Infekcia krvi

Zvýšená telesná teplota s nízkym počtom neutrofilných granulocytov (druh bielych krviniek)

Nízky počet krvných doštičiek

Alergická reakcia

Strata telesných tekutín

Zmena vnímania chuti

Poškodenie motorických nervov, ktoré môže spôsobiť svalovú slabosť a atrofiu (zakrpatenie) najmä v ramenách a nohách

Poškodenie senzorických nervov, ktoré môže spôsobiť stratu citlivosti, pálivú bolesť a nestabilnú chôdzu

Závraty

Zápal alebo opuch spojovky (membrány, ktorá lemuje očné viečka a pokrýva očné bielka)

Suché oko

Slziace oči

Suchosť spojovky (membrány, ktorá lemuje očné viečka a pokrýva očné bielka) a rohovky (priesvitnej

blany, ktorá prekrýva dúhovku a zrenicu)

Opuch očných viečok

Poruchy oka vrátane suchých očí, slzenia, podráždenia a/alebo bolesti očí

Zlyhanie srdca (stav, ktorý́ ovplyvňuje čerpaciu silu vašich srdcových svalov)

Nepravidelný́ rytmus srdca

Tráviace ťažkosti

Zápcha

Bolesť brucha

Pečeň: zvýšenie hladiny chemických látok v krvi prechádzajúcej pečeňou

Zvýšená pigmentácia kože (zmena farby kože)

Svrbenie

Vyrážka na koži, kde každá pripomína volské oko

Vypadávanie vlasov

Žihľavka

Náhle zlyhanie obličiek

Znížená činnosť obličiek

Zvýšená telesná teplota

Bolesť

Nadbytočná tekutina v tkanive, spôsobujúca opuch

Bolesť na hrudi

Zápal a tvorba vredov na slizniciach lemujúcich tráviaci trakt

*Menej časté (môžu postihovať menej ako 1 zo 100 osôb)*

Znížený́ počet červených, bielych krviniek a krvných doštičiek

Mozgová porážka

Typ mŕtvice, keď je upchatá tepna do mozgu

Vnútrolebečné krvácanie

Angína (bolesť na hrudi spôsobená zníženým prítokom krvi do srdca)

Infarkt

Zúženie alebo upchatie koronárnych tepien

Zrýchlený́ tlkot srdca

Nedostatočné prekrvenie končatín

Nepriechodnosť jednej z pľúcnych artérií

Zápal a zjazvenie sliznice pľúc s dýchacími problémami

Vytekanie jasne červenej krvi z konečníka

Krvácanie v gastrointestinálnom trakte

Roztrhnuté črevo

Zápal výstelky pažeráka

Zápal výstelky hrubého čreva, ktorý môže byť sprevádzaný́ črevným alebo rektálnym krvácaním

(pozorované iba v kombinácii s cisplatinou)

Zápal, opuch, erytém a erózia sliznicového povrchu pažeráka spôsobená ožarovaním

Zápal pľúc spôsobený́ ožarovaním

*Zriedkavé (môžu postihovať menej ako 1 z 1 000 osôb)*

Zničenie červených krviniek

Anafylaktický šok (závažná alergická reakcia)

Zápalové ochorenie pečene

Sčervenanie kože

Kožná vyrážka, ktorá sa vyvíja v celej predtým ožiarenej oblasti

*Veľmi zriedkavé (môžu postihovať menej ako 1 z 10 000 osôb)*

Infekcie kože a mäkkých tkanív

Stevensov-Johnsonov syndróm (druh závažnej reakcie na kožu a sliznicu, ktorá môže ohrozovať život)

Toxická epidermálna nekrolýza (druh závažnej kožnej reakcie, ktorá môže ohrozovať život)

Autoimunitné ochorenie, ktoré má za následok vyrážky a pľuzgiere na nohách, pažiach a bruchu

Zápal kože charakterizovaný́ prítomnosťou búl, ktoré sú naplnené tekutinou

Krehkosť kože, pľuzgiere a erózie a zjazvenie kože

Sčervenenie, bolesť a opuch hlavne dolných končatín

Zápal kože a tuku pod kožou (pseudocelulitída)

Zápal kože (dermatitída)

Pokožka zapálená, svrbivá, červená, popraskaná a drsná

Intenzívne svrbivé miesta

*Neznáme (častosť výskytu sa nedá odhadnúť z dostupných údajov)*

Forma diabetu spôsobená patológiou obličiek

Porucha obličiek zahŕňajúca smrť tubulárnych epitelových buniek, ktoré tvoria obličkové kanáliky

Môže sa u vás vyskytnúť akýkoľvek z uvedených prejavov a/alebo stavov. Ak spozorujete niektorý́

z týchto vedľajších účinkov, musíte to oznámiť svojmu lekárovi ihneď ako to bude možné.

Ak ste znepokojený akýmkoľvek vedľajším účinkom porozprávajte sa so svojím lekárom.

**Hlásenie vedľajších účinkov**

Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika alebo zdravotnú sestru. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc). Hlásením vedľajších účinkov môžete prispieť k získaniu ďalších informácií o bezpečnosti tohto lieku.

1. **Ako uchovávať Pemetrexed Pharmevid**

Tento liek uchovávajte mimo dohľadu a dosahu detí.

Nepoužívajte tento liek po dátume exspirácie, ktorý je uvedený na škatuľke. Dátum exspirácie sa vzťahuje na posledný deň v danom mesiaci.

Tento liek nevyžaduje žiadne zvláštne podmienky na uchovávanie.

Rekonštituované a infúzne roztoky: Rekonštituované a infúzne roztoky Pemetrexedu Pharmevid neobsahujú žiadne antimikrobiálne konzervačné látky, ak sú pripravené podľa pokynov. Chemická a fyzikálna stabilita rekonštituovaných a infúznych roztokov pemetrexedu bola preukázaná počas 24 hodín pri teplote od 2 °C do 8 °C. Z mikrobiologického hľadiska sa liek musí použiť ihneď. Ak sa nepoužije ihneď, za čas uchovávania a podmienky pred použitím je zodpovedný používateľ a nemajú byť dlhšie ako 24 hodín pri teplote od 2 °C do 8 °C.

Tento liek je len na jednorazové použitie; všetok nepoužitý roztok sa má zlikvidovať v súlade s národnými požiadavkami.

**6.** **Obsah balenia a ďalšie informácie**

**Čo Pemetrexed Pharmevid obsahuje**

- Liečivo je pemetrexed. Každá injekčná liekovka obsahuje 500 mg pemetrexedu (vo forme pemetrexedu, disodnej soli).

Roztok obsahuje 25 mg/ml pemetrexedu po rekonštitúcii. Pred podaním je potrebné ďalšie riedenie zdravotníckym pracovníkom.

- Ďalšie zložky sú manitol, kyselina chlorovodíková (na úpravu pH) a hydroxid sodný (na úpravu pH). Pemetrexed Pharmevid obsahuje sodík (pozri časť 2).

**Ako vyzerá Pemetrexed Pharmevid a obsah balenia**

Pemetrexed Pharmevid je prášok na prípravu infúzneho koncentrátu v sklenenej injekčnej liekovke typu I s brómbutylovou gumenou zátkou a bielym hliníkovým vyklápacím viečkom.

Je to biely až svetložltý alebo zelenožltý lyofilizovaný koláč alebo prášok.

Každé balenie obsahuje 1 injekčnú liekovku.

**Držiteľ rozhodnutia o registrácii**

Pharmevid s.r.o.

Kremnická 26

851 01 Bratislava

Slovenská republika

**Výrobcovia**

Thymoorgan Pharmazie GmbH

Schiffgraben 23

38690 Goslar

Nemecko

Pharmidea SIA

4 Rupnicu Str.

2114 Olaine

Lotyšsko

**Liek je schválený v členských štátoch Európskeho hospodárskeho priestoru (EHP) pod nasledovnými názvami:**

Island: Pemetrexed W&H 500 mg stofn fyrir innrennslisþykkni, lausn

Nórsko: Pemetrexed Medlite 500 mg powder for concentrate for solution for infusion

Dánsko: Pemetrexed Medlite 500 mg powder for concentrate for solution for infusion

Nemecko: Pemetrexed Logenex 500 mg Pulver zur Herstellung eines Konzentrates zur Herstellung einer Infusionslösung

Holandsko: Pemetrexed B-Medical 500 mg poeder voor concentraat voor oplossing voor intraveneuze infusie

Belgicko: Pemetrexed B-Medical 500 mg poeder voor concentraat voor oplossing voor intraveneuze infusie

Slovenská republika: Pemetrexed Pharmevid 500 mg prášok na prípravu infúzneho koncentrátu

Grécko: Pemetrexed Vocate 500 mg powder for concentrate for solution for infusion

Chorvátsko: Pemetrexed Alpha-Medical 500 mg prašak za koncentrat za otopinu za infuziju

Veľká Británia: Pemetrexed Synchrony 500 mg powder for concentrate for solution for infusion

**Táto písomná informácia bola naposledy aktualizovaná v 04/2021**

---------------------------------------------------------------------------------------------------------------------------

Nasledujúca informácia je určená len pre zdravotníckych pracovníkov:

Pokyny na použitie, zaobchádzanie s liekom a likvidáciu.

1. Použite aseptickú techniku počas rekonštitúcie a následnom riedení pemetrexedu na podanie vo forme intravenóznej infúzie.
2. Vypočítajte dávku a počet potrebných injekčných liekoviek Pemetrexedu Pharmevid. Každá injekčná liekovka obsahuje väčšie množstvo pemetrexedu na uľahčenie prenosu označenej dávky.
3. Pemetrexed Pharmevid:

Rekonštituujte každú 500 mg injekčnú liekovku pridaním 20 ml 0,9 % injekčného roztoku chloridu sodného (9 mg/ml) bez použitia konzervačných prísad, čím vznikne roztok obsahujúci 25 mg/ml pemetrexedu.

Pohybujte jemným krúživým pohybom každou injekčnou liekovkou až pokiaľ sa prášok úplne rozpustí. Výsledný roztok je číry, bezfarebný alebo žlto alebo zelenožlto alebo hnedožlto zafarbený roztok. pH rekonštituovaného roztoku je medzi 6,6 a 7,8. **Potrebné je ďalšie riedenie.**

1. Príslušný objem rekonštituovaného roztoku pemetrexedu sa musí ďalej riediť na 100 ml s

0,9 % injekčným roztokom chloridu sodného (9 mg/ml) bez použitia konzervačných prísad a podať ako intravenózna infúzia počas 10 minút.

1. Infúzne roztoky s pemetrexedom pripravené podľa vyššie uvedeného návodu sú kompatibilné s polyvinylchloridovými a polyolefínovými infúznymi setmi a infúznymi vakmi. Pemetrexed je inkompatibilný s rozpúšťadlami obsahujúcimi vápnik, vrátane laktátového Ringerovho roztoku a Ringerovho roztoku.
2. Lieky na parenterálnu aplikáciu sa musia pred aplikáciou vizuálne kontrolovať na prítomnosť drobných častíc a zmenu farby. V prípade prítomnosti drobných častíc neaplikujte.
3. Roztoky pemetrexedu sú určené len na jednorazové použitie. Všetok nepoužitý liek alebo odpad vzniknutý z lieku sa má zlikvidovať v súlade s národnými požiadavkami.

**Bezpečnostné opatrenia pri príprave a podávaní lieku:** Tak ako u iných potenciálne toxickýchprotinádorových liekov, sa musí s infúznymi roztokmi pemetrexedu zaobchádzať starostlivo. Pri ich príprave sa odporúča použitie rukavíc. Ak sa roztok dostane do kontaktu s kožou, umyte kožu ihneď a dôkladne mydlom a vodou. Ak sa roztoky pemetrexedu dostanú do kontaktu so sliznicami, prepláchnite sliznice dôkladne vodou. Pemetrexed nie je vezikancium. V prípade extravazácie pemetrexedu neexistuje špecifické antidotum. Bolo hlásených pár prípadov extravazácie pemetrexedu, ktoré hodnotiaci lekár nepovažoval za závažné. Extravazácia má byť liečená miestnymi štandardnými postupmi ako u iných nevezikancií.